CELEX: 32022R0994
Language: el
Date: 2022-06-24 00:00:00
Title: Εκτελεστικός κανονισμός (ΕΕ) 2022/994 του Συμβουλίου της 24ης Ιουνίου 2022 για την εφαρμογή του κανονισμού (ΕΕ) 2022/879 για την τροποποίηση του κανονισμού (ΕΕ) αριθ. 833/2014 σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία

24.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 167/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/994 ΤΟΥ ΣΥΜΒΟΥΛΙΟΥ
         της 24ης Ιουνίου 2022
         για την εφαρμογή του κανονισμού (ΕΕ) 2022/879 για την τροποποίηση του κανονισμού (ΕΕ) αριθ. 833/2014 σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2022/879 του Συμβουλίου, της 3ης Ιουνίου 2022, για την τροποποίηση του κανονισμού (ΕΕ) αριθ. 833/2014 σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (1), και ιδίως το άρθρο 1 παράγραφος 21,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 3 Ιουνίου 2022 το Συμβούλιο εξέδωσε τον κανονισμό (ΕΕ) 2022/879, με τον οποίο τροποποιήθηκε ο κανονισμός (ΕΕ) αριθ. 833/2014 του Συμβουλίου (2) και θεσπίστηκαν περαιτέρω περιοριστικά μέτρα για την αναστολή των ραδιοτηλεοπτικών δραστηριοτήτων στην Ένωση ή που απευθύνονται στην Ένωση ορισμένων μέσων ενημέρωσης που αναφέρονται στο παράρτημα VI του κανονισμού (ΕΕ) 2022/879. Σύμφωνα με το άρθρο 1 σημείο 21) του κανονισμού (ΕΕ) 2022/879, η εφαρμογή των εν λόγω μέτρων όσον αφορά ένα ή περισσότερα από τα εν λόγω μέσα ενημέρωσης υπόκειται στην έκδοση εκτελεστικών πράξεων από το Συμβούλιο.
                  
               
                     (2)
                  
                  
                     Αφού εξέτασε τις αντίστοιχες υποθέσεις, το Συμβούλιο κατέληξε στο συμπέρασμα ότι τα μέτρα που αναφέρονται στο άρθρο 2στ του κανονισμού (ΕΕ) αριθ. 833/2014 θα πρέπει να εφαρμοστούν από τις 25 Ιουνίου 2022 όσον αφορά όλες τις οντότητες που αναφέρονται στο παράρτημα VI του κανονισμού (ΕΕ) 2022/879,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα μέτρα που αναφέρονται στο άρθρο 2στ του κανονισμού (ΕΕ) αριθ. 833/2014 εφαρμόζονται από τις 25 Ιουνίου 2022 όσον αφορά όλες τις οντότητες που αναφέρονται στο παράρτημα VI του κανονισμού (ΕΕ) 2022/879.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 24 Ιουνίου 2022.
            
               
                  Για το Συμβούλιο
               
               
                  Ο Πρόεδρος
               
               J.-Y. LE DRIAN
            
         
         
            (1)  ΕΕ L 153 της 3.6.2022, σ. 53.
         
            (2)  Κανονισμός (ΕΕ) αριθ. 833/2014 του Συμβουλίου, της 31ης Ιουλίου 2014, σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ L 229 της 31.7.2014, σ. 1).